《度关行》
明代·袁应文

长途苦热不肯雨，晨起汗汗已如注。仆夫瘁矣行路难，叠嶂连如拥深树。

其言此是仙霞关，闽浙东西渺蔼间。关前鸣锣走父老，问之何事多愁颜。

答言大旱当炎暑，手摸禾根热于煮。山前麻豆眼见焦，高町难望收禾黍。

官粮私债何所恃，儿饥妻寒难作主。记得去年耕熟时，千疮百孔尚难支。

春才挨过正望夏，夏旱如此将安施。县官有命祷龙潭，烈日岂敢辞跻攀。

路途使君相借问，说尽民情心亦惭。吁嗟邂逅止山陬，听尔诉说情何由。

我来入闽非浪游，受命分念苍生忧。古来大暑比酷吏，安得甘霖一夕至。

洒尔田畴皆活足，更洗征途无暑气。珍重父老莫惨悽，圣主中兴方有为。

天鉴明德兴大化，肯助旱魃施严威。慰别父老向前路，溪流切切犹似诉。

作者简介：袁应文，字仲奎。一字聚霞。东莞人。明神宗万历元年（一五七三）举人，授福建沙县知县，擢御史，出为贵州佥事，历仕贵州按察使。年八十二卒。清道光《广东通志》卷二八一有传。